Wat bepaal die nuwe konstruksiebedryf SEB-kodes? - Jy en die RegJy en die Reg
Tuis › Artikels › Wat bepaal die nuwe konstruksiebedryf SEB-kodes?
Wat bepaal die nuwe konstruksiebedryf SEB-kodes?
Donderdag | 09 Maart | 2017
Die ou konstruksie SEB-kodes (BEE-kodes soos almal dit noem) het baie bepalings bevat wat elke onderneming wat van staatstenders afhanklik is, moet nakom. Vandat daar sprake gekom het van nuwe SEB-kodes was talle ondernemings bekommerd.
Die konsep hersiene konstruksiesektor SEB-kodes ("konsepkonstruksiekodes") is op 28 Oktober 2016 vir publieke kommentaar gepubliseer, met die verwagting dat die finale kodes teen vroeg-2017 in plek sal wees. Soos met die ou konstruksiekodes, bevat die konsepkonstruksiekodes unieke bepalings waarvan konstruksiemaatskappye bewus moet wees vir hul toekomstige SEB-verifikasie.
Hier is 'n paar sleutelpunte waarvoor jy moet uitkyk in die nuwe SEB-kodes:
Verifikasie-agentskappe moet voortaan rapporteer aan die Konstruksiesektor Handvesraad, hierna die KHR genoem –
Agentskappe wat SEB-sertifikate uitreik, sal verplig wees om jaarliks die maatskappye wat hul verifieer se telkaarte aan die KHR te verskaf, wat op hul beurt die vordering van nakoming sal nagaan en aan die SEB-kommissaris verslag sal doen.
Talle unieke bepalings is ingesluit vir maatskappye wat staatmaak op outomatiese vlakke:
Die gewysigde deurvloei-beginsel mag nie gebruik word vir outomatiese vlak- erkenning van QSE-maatskappye nie; slegs die deurvloei-beginsel mag gebruik word.
'n Vrygestelde Mikro-Onderneming (hierna 'n EME genoem) met minder as 30% swart eienaarskap sal slegs vlak 5 erkenning bereik.
'n EME met minder as 30% swart eienaarskap wat nie 40% van sy vaardigheidsontwikkelingdoelwit bereik nie, sal afgeskaal word na 'n vlak 6.
Die uitkoms van hierdie bepaling sal moontlik beteken dat EME's sonder minstens 30% swart eienaarskap nie so kompeterend vir tenderdoeleindes sal wees nie.
'n EME kan sy vlakke verbeter deur volpunte vir Vaardigheidsontwikkeling en Verskafferontwikkeling te kry.
'n Gekwalifiseerde klein onderneming (hierna 'n QSE genoem) wat kwalifiseer vir 'n outomatiese vlak (vlak 2 op grond van 51% swart eienaarskap) sal met 'n vlak verlaag word as 'n subminimum van 40% van sy Vaardigheidsontwikkelingdoelwit nie bereik is nie.
'n Outomatiese vlak QSE kan sy erkenning verbeter deur volpunte vir Vaardigheids- en Verskafferontwikkeling te kry. Die gevolg hiervan sal wees dat QSE-maatskappye steeds sal moet spandeer op vaardigheidsontwikkeling, ten spyte daarvan dat hul kwalifiseer vir outomatiese vlakke.
Die swart aandeelhouers van 'n BOP-maatskappy wat meer as 50% van die uitgereikte aandele in die maatskappy het, moet professioneel geregistreer en 'n lid van die uitvoerende raad van die maatskappy wees. Dié bepaling sal die grootste impak hê op BOP's wat nog nie onderhewig is aan die streng eienaarskapvereistes van hul toepaslike professionele liggame nie.
Ondernemings- en Verskafferontwikkeling:
Die Ondernemingsontwikkeling-element is weggelaat uit die telkaart en Verskafferontwikkeling maak nou 15 punte van die totale telkaart uit.
5.Verskaffers van materiaal aan konstruksiemaatskappye:
Verskaffers van materiaal aan konstruksiemaatskappye sal binne die bestek van die konsep konstruksiekodes val en nie die gewysigde SEB-kodes van goeie praktyk uitgereik deur die Departement van Handel en Nywerheid nie. Hierdie bepaling sal beteken dat talle maatskappye sal moet herbelyn om die konsepkonstruksiekodes na te kom.
Die konsepkonstruksiekodes bevat baie potensieel uitdagende bepalings wat 'n groot impak sal hê op konstruksiemaatskappye se SEB-strategie en -beplanning. So doen jou huiswerk vroegtydig en kry hulp van 'n SEB-spesialis om jou konstruksie-onderneming met hierdie nuwe bepalings te belyn.